DRUGI krug izbora za hrvatskog predsjednika počeo je u Australiji, gdje se može glasati na ukupno četiri biračka mjesta.

U 21 sat po hrvatskom vremenu otvorena su biračka mjesta u Canberri, Sydneyju i Melbourneu, a ono u Perthu otvara se u ponoć, potvrdila je potpredsjednica Državnog izbornog povjerenstva (DIP) Ana Lovrin.

Izbori za hrvatskog predsjednika, osim u Hrvatskoj, održavaju se u još 47 država diljem svijeta. Ukupno 3,860.000 birača ima pravo odlučivati hoće li na čelu države idućih pet godina biti sadašnja predsjednica Kolinda Grabar-Kitarović (HDZ) ili bivši premijer Zoran Milanović (SDP).

Nakon Australije dolazi Japan

Dva sata nakon Australije otvorit će se biračko mjesto u hrvatskom veleposlanstvu u Tokiju, u ponoć ono u veleposlanstvu u Pekingu, a sat iza ponoći, u nedjelju u 1 sat, u Jakarti u Indoneziji.

Posljednje će se, u nedjelju u 16 sati, otvoriti biralište u Los Angelesu, koje će se posljednje i zatvoriti - u ponedjeljak u 4 sata po našem vremenu.

Državno izborno povjerenstvo objavilo je popis biračkih mjesta u inozemstvu, s lokacijama i adresama, a najviše ih je (44) u Bosni i Hercegovini i Njemačkoj (17).

Tekst se nastavlja ispod oglasa

Zadnji glasaju građani u SAD-u

Uz Australiju, četiri biračka mjesta otvorit će se i u Sjedinjenim Državama, po tri u Italiji i Kanadi, po dva u Srbiji, Crnoj Gori, Austriji, Mađarskoj, Švicarskoj, Turskoj, Poljskoj te u Afganistanu.

U inozemstvu mogu glasati hrvatski državljani koji ondje imaju prebivalište i aktivno su se registrirali ili imaju hrvatska osobne iskaznice s upisanim prebivalištem u inozemstvu na temelju kojih su automatski registrirani za glasanje. Glasati mogu i hrvatski državljani s prebivalištem u Hrvatskoj ako su dobili potvrdu za glasanje izvan mjesta prebivališta.

Želite li momentalno primiti obavijest o svakom objavljenom članku vezanom uz predsjedničke izbore instalirajte Index.me aplikaciju i pretplatite se besplatno na tag: predsjednički izbori

Index.me aplikaciju za android besplatno možete preuzeti na ovom linku, dok iPhone aplikaciju možete preuzeti ovdje.